**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**311**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov.

Uznávanie choroby z povolania je zdĺhavý a administratívne náročný proces a vzhľadom na stále sa zväčšujúci okruh zamestnancov dotknutých zhoršujúcou sa epidemiologickou situáciou sa úrazový príplatok, ako jeden z prostriedkov na realizáciu ústavou garantovaného práva na primerané hmotné zabezpečenie pri nespôsobilosti na prácu, míňa svojmu účelu, ktorým je nivelizovanie rozdielu medzi príjmom zo zárobkovej činnosti pred vznikom choroby z povolania a nemocenského, resp. náhrady príjmu pri dočasnej pracovnej neschopnosti zamestnanca. Vyplatenie úrazového príplatku v súčasnosti vzhľadom na množstvo prípadov nastáva niekoľko týždňov až mesiacov po sociálnej udalosti, ktorá ním má byť finančne sanovaná. Pretrvávaním takéhoto právneho stavu môžu vznikať pochybnosti o tom, či realizácia práva na primerané hmotné zabezpečenie pri nespôsobilosti na prácu bude naďalej spĺňať znaky primeranosti.

V záujme ochrany základných práv a slobôd, a to najmä práva na primerané hmotné zabezpečenie pri nespôsobilosti na prácu, sa navrhuje, aby sa pri posudzovaní nároku na úrazový príplatok v prípade zamestnanca chorého na COVID-19, ktorému zamestnávateľ potvrdil vznik choroby v príčinnej súvislosti s jeho zamestnaním, podmienka choroby z povolania považovala za splnenú, čím sa skráti proces vyplatenia úrazového príplatku.

Ak by zákon, ktorý zavedie uvedené opatrenie mal byť schvaľovaný v štandardných lehotách a štádiách legislatívneho procesu, nedošlo by k naplneniu jeho cieľa, pretože by nezachytil najhoršiu fázu epidemiologickej situácie, ktorá sa očakáva práve v najbližších týždňoch až mesiacoch. Na základe uvedených skutočností vláda Slovenskej republiky podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhuje Národnej rade Slovenskej republiky, aby sa vzhľadom na to, že môže dôjsť k ohrozeniu základných ľudských práv a slobôd, uzniesla na skrátenom legislatívnom konaní o vládnom návrhu zákona, ktorým dopĺňa zákon č. 461/2003 Z. z. o sociálnom poistení v znení neskorších predpisov.

Bratislava 14. októbra 2020

**Igor Matovič, v. r.**

predseda vlády

Slovenskej republiky

**Milan Krajniak, v. r.**

minister práce, sociálnych vecí a rodiny

Slovenskej republiky